**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.07.2020, ora 08.00 – 31.07.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 31.07.2020, ora 07.00**

**RÂURI**

Debitele au fost, în general, în scădere, exceptând cursurile inferioare ale Turului, Mureșului, Begăi, Timișului și Moldovei, unde au fost în creștere prin propagare și râurile din bazinele hidrografice: Vedea, Bârlad, Jijia şi cele din Dobrogea, unde au fost relativ staţionare.

Scurgeri importante pe versanţi, torenţi, pâraie, viituri rapide cu efecte de inundaţii locale şi creşteri de niveluri şi debite s-au înregistrat pe unele râuri mici din zonele montane, în special din bazinele hidrografice Someșul mic, Lotru, Cibin, Jijia, Bârlad, bazinele superioare ale Izei, Sucevei, Moldovei și Bistriței, ca urmare a precipitațiilor sub formă de aversă căzute în interval, izolat mai însemnate cantitativ.

Se situează peste **COTA DE ATENŢIE**, în scădere,râul Prut la stația hidrometrică Şiviţa (360+40) – jud. GL.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Someșul Mare, Someșul Mic, Crișul Alb, Timiș, Bârzava, Jiu, Suceava, Moldova, bazinele superioare ale Bistriței, Trotușului, cursurile superioare ale Carașului, Nerei, Cernei, cursurile mijlocii și inferioare ale Mureșului și Begăi și unii afluenți ai Mureșului inferior și pe cursul Prutului și mai mici (10-30% din normalele lunare) pe râurile din bazinele Bârladului si Jijiei.

În interval au fost emise nouă **ATENȚIONĂRI HIDROLOGICE** pentru fenomene imediate și o **AVERTIZARE HIDROLOGICĂ** pentru fenomene imediate.

Debitele vor fi în general în scădere, exceptând râurile din bazinele hidrografice: Vedea, Bârlad, Jijia, cele din Dobrogea, bazinele superioare ale Vișeului, Izei, Someșului, Bistriței, Moldovei și Sucevei, unde vor fi relativ staţionare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite pe unele râuri mici din zonele montane, în special din sud-vestul, sudul și estul țării, ca urmare a precipitațiilor sub formă de aversă prevăzute, izolat mai însemnate cantitativ.

Se va menţine peste **COTA DE ATENŢIE,** în scădere,râul Prut la stația hidrometrică Şiviţa (360+28) – jud. GL.

**DUNĂRE**

Debitul la intrarea în ţară (secţiunea Baziaş) în intervalul 30.07 – 31.07.2020 a fost în scădere, având valoarea de 4400 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectorul Gruia – Tr. Măgurele, în creștere pe sectorul Zimnicea – Brăila și staționare pe sectorul Galați – Tulcea.

Debitul la intrarea în ţară (secţiunea Baziaş) va fi în scădere (4300 m3/s).

În aval de Porţile de Fier debitele vor fi în scădere pe sectorul Gruia – Zimnicea, în creştere pe sectorul Giurgiu – Galați şi staţionare pe sectorul Isaccea – Tulcea.

**2.** **Situația meteorologică în intervalul 30.07.2020, ora 09.00 – 31.07.2020, ora 06.00**

**ÎN ŢARĂ**

Vremea a fost călduroasă în cea mai mare parte a țării, local caniculară la amiază în sud și est, cu maxime termice cuprinse între 27 de grade la Sulina și Ocna Șugatag și 38 de grade la Videle, Roșiori de Vede, Zimnicea, Oltenița, Galați, Călărași, Fetești, Hârșova, Cernavodă, Medgidia, Adamclisi și București-Filaret. Indicele temperaturăumezeală (ITU) a atins și a depășit pragul critic de 80 de unități al disconfortului termic în cea mai mare parte a Munteniei, Olteniei, Dobrogei, Moldovei și a Banatului, local în Crișana și Transilvania și izolat în Maramureș. Instabilitatea atmosferică a fost temporar accentuată, după-amiază și la începutul nopții în zona Carpaților Meridionali și a Munților Apuseni, precum și în nordul și centrul Moldovei, iar în a doua parte a nopții în regiunile nord-vestice și s-a manifestat prin înnorări, averse, descărcări electrice și intensificări ale vântului (cu precădere în nord-estul Moldovei, unde au fost rafale în general de 70...90 km/h). Ploile au avut și caracter torențial, iar în intervale scurte de timp sau prin acumulare, cantitățile de apă au depășit pe spații mici 30...50 l/mp - în zona de munte a județului Vâlcea, iar din datele de observație provenite de la sateliții și radarele meteorologice, precum și de la rețeaua de fulgere și pe raza județelor Cluj, Hunedoara, Sibiu, Brașov, Prahova, Suceava, Botoșani și Iași. Punctiform în județele Vâlcea și Iași a căzut grindină, iar din surse media și în județul Suceava. În restul teritoriului cerul a fost mai mult senin. La ora 06 se înregistrau valori termice cuprinse între 13 grade la Miercurea Ciuc şi 25 de grade la Mahmudia, Gura Portiţei şi Sulina.

Observații: începând de ieri de la ora 06.00 au fost în vigoare 26 de mesaje pentru fenomene meteorologice periculoase imediate, din care 9 emise de SRPV Bacău (2 cod roșu și 7 cod portocaliu), 7 de SRPV Cluj (2 cod portocaliu și 15 cod galben), 5 de SRPV Timișoara (4 cod portocaliu și 1 cod galben), 2 de SRPV Sibiu (cod portocaliu), 2 de SRPV Craiova (cod portocliu) și 1 de CNPM București (cod portocaliu).

**LA BUCUREŞTI**

Vremea a fost frumoasă, dar caniculară în orele amiezii, când disconfortul termic a fost accentuat, iar indicele temperatură-umezeală (ITU) a depășit pragul critic de 80 de unități. Temperatura maximă a fost de 38 de grade la Filaret și de 37 de grade la Afumați și Băneasa. Cerul a fost mai mult senin, iar vântul a suflat slab până la moderat. La ora 06.00 se înregistrau 19 grade în Băneasa și 23 de grade la Afumaţi şi Filaret.

**3. Prognoza meteorologică în intervalul 31.07.2020, ora 09.00 – 01.08.2020, ora 09.00**

**ÎN ŢARĂ**

Vremea va fi în continuare călduroasă îndeosebi în regiunile sudice și sud-estice, unde local va mai fi caniculă. Cerul va fi variabil, dar mai ales după-amiaza și în prima parte a nopții vor fi înnorări temporar accentuate la munte, în sudvestul, sudul, estul și local în centrul țării, unde instabilitatea atmosferică se va manifesta prin intensificări ale vântului, vijelii, averse ce vor avea și caracter torențial, descărcări electrice și izolat grindină. Cantitățile de apă vor depăși 25 l/mp și pe suprafețe mici 40...50 l/mp. Temperaturile maxime se vor încadra, în general, între 27 și 36 de grade, iar cele minime vor fi cuprinse între 11 și 23 de grade. *Disconfortul termic se va menține accentuat cu precădere în Muntenia, Oltenia, Dobrogea, Banat și sudul Moldovei, unde indicele temperatură-umezeală (ITU) va atinge sau va depăși pragul critic de 80 de unități.*

**LA BUCUREŞTI**

Vremea va fi în continuare călduroasă, caniculară după-amiaza, când temperatura maximă va fi de 35...36 de grade, disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Cerul va fi variabil, dar din a doua parte a zilei va fi în creștere probabilitatea pentru intensificări ale vântului, vijelii, descărcări electrice și averse. Temperatura minimă va fi de 20...22 de grade.

1. ***CALITATEA APELOR***

***Administrația Națională Apele Române*** revine cu informații suplimentare referitor la poluarea accidentală a apei pr. Măgherus, în intravilanul orașului Toplița, din data de 29.07.2020, soldată cu mortalitate piscicolă, ca urmare a lucrărilor efectuate de ABA Mures, menționând faptul că reprezentanții GNM CJ Harghita și ABA Mureș s-au deplasat în municipiul Toplița - str. Murelor, zona pârâului Măgheruș în vederea depistării sursei poluarii care a cauzat mortalitatea piscicola. La fata locului s-a constatat existența unei lucrări de apărare în curs de realizare a malului pârâului Măgheruș, constând din realizarea unei fundații pentru un zid de beton pe malul drept al pârâului Măgheruș, pe o lungime de cca. 15 m, care a fost turnat în ziua respectivă de formația de lucru Toplița al SGA Mureș, în cadrul proiectului *Apărări de maluri pe pârâul Măgheruș la Toplița, județul Harghita*. Pentru această lucrare, ABA Mureș deține Decizia Etapei de Încadrare nr. *7/21.02.2011,* emisă de Agenția pentru Protecția Mediului Harghita și Aviz de Gospodărire a Apelor nr. *98/06.08.2010. La* data de 29.07.2020, ora 21.30, apa pârâului era limpede, rare urme vizibile de poluare, amonte și aval de lucrarea sus menționată, nefiind prelevate probe de apă, deoarece nu a putut fi identificată nici o locație exactă a sursei de poluare. Având în vedere faptul că la ora respectivă, condițiile de vizibilitate erau reduse, acțiunea de depistare a poluării s-a continuat în ziua de 30.07.2020. Utilizând sursă de lumină artificială, s-a identificat un exemplar de zglăvoacă moartă, la cca. 100 de metri aval de lucrare. De asemenea, s-a constatat faptul că pe porțiunea de lucru, albia pârâului era deviată, dar pe lângă cofraj curgea o cantitate mică de apă. S-au observat cadavrele mai multor exemplare de pești - speciile păstrav de munte (Salmo trutta fario) de dimensiuni mici și medii (5-10 em) și o zglăvoacă (Cottus gobio) - specie protejată conform OUG *57/2007* privind regimul ariilor naturale protejate, pe o lungime de cca. 500 m în aval de lucrarea menționată. În amonte de lucrare (pe 250 m) nu s-a constatat nici un cadavru de pește. În urma verificării unei pensiuni turistice din zonă, care dispune de o piscină în aer liber, s-a constatat faptul că apa uzată din piscină se evacueaza în sistemul de canalizare menajeră a municipiului Toplița și nu au fost constatate urme de eventuale evacuări de ape uzate în pârâu. Au fost prelevate probe la fața locului, constând din exemplare de păstrav de talie mică și medie și o zglăvoacă, care s-a sigilat de medicul veterinar din municipiul Toplița în vederea trimiterii către laboratorul IDSA București pentru efectuarea analizelor. În concluzie, din verificările efectuate la fața locului, nu s-a putut identifica sursa exactă a poluării, urmând ca după primirea analizelor de laborator să se finalizeze controlul.

***Administrația Națională Apele Române*** informează că în 30.07.2020 din cauza defectării pompei de transvazare dintre bazinul de omogenizare și modulul biologic, începand cu orele 09.10, apele neepurate de la Stația de Epurare Vetel, jud. Hunedoara, aparținând operatorului Apa Prod Deva sunt evacuate direct în pârâul Caoi.

1. ***CALITATEA MEDIULUI***
2. **În domeniul aerului**

***IGSU si APM Bucuresti*** informează telefonic despre producerea unui incendiu, în seara zilei de 30.07.2020, pe raza localitații Bragadiru, șoseaua de centură, județul Ilfov, la o hală de produse alimentare (orez, fasole, ulei, conserve, condimente) aparținând societății comerciale ATIFCO S.A. (5.000 mp). ISU B-IF a acționat cu 15 autospeciale cu apă și spumă și 1 echipaj de descarcerare. A existat pericolul extinderii incendiului la două silozuri aflate în apropiere. Autolaboratorul APM București s-a deplasat la fața locului pentru efectuarea determinărilor asupra parametrilor de calitate a aerului. Vom reveni cu informații suplimentare.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**